Document ID: 31964D0350

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Φεβρουαρίου 1964 περί της εφαρμογής στα υπερπόντια γαλλικά διαμερίσματα ορισμένων διατάξεων της συνθήκης σχετικά με το δικαίωμα εγκαταστάσεως και τις πληρωμές
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 227 παράγραφος 2,
την πρόταση της Επιτροπής,
Εκτιμώντας:
ότι δυνάμει του άρθρου 227 παράγραφος 2 δεύτερο εδάφιο, έχει την αρμοδιότητα να καθορίζει τους όρους εφαρμογής στα υπερπόντια γαλλικά διαμερίσματα των διατάξεων της συνθήκης που δεν απαριθμούνται στο πρώτο εδάφιο της παραγράφου 2 του άρθρου αυτού, και ιδίως των διατάξεων των άρθρων 52 ως 58 και 106 της συνθήκης-
ότι οι συνθήκες της οικονομίας των διαμερισμάτων αυτών και οι απαιτήσεις της οικονομικής και κοινωνικής τους αναπτύξεως καθιστούν σκόπιμη την εφαρμογή των άρθρων 52 ως 58 και ορισμένων διατάξεων του άρθρου 106 της συνθήκης,
ΑΠΟΦΑΣΙΖΕΙ:
Άρθρο 1
Τα άρθρα 52 ως 58 της συνθήκης εφαρμόζονται στα υπερπόντια γαλλικά διαμερίσματα υπό τους όρους που προβλέπονται στην παρούσα οδηγία.
Κατά τη θέσπιση των οδηγιών εφαρμογής του γενικού προγράμματος για την κατάργηση των περιορισμών στην ελευθερία εγκαταστάσεως, το Συμβούλιο δύναται να θεσπίσει κατ' εξαίρεση, κατά το μέτρο που είναι αναγκαίο, ειδικές οδηγίες σχετικές με την εγκατάσταση προσώπων και εταιριών στα γαλλικά υπερπόντια διαμερίσματα.
Άρθρο 2
Με την επιφύλαξη της εκτελέσεως των μέτρων που ελήφθησαν κατ' εφαρμογή των διατάξεων της συνθήκης και της συμβάσεως εφαρμογής της 25ης Μαρτίου 1957 καθώς και των διατάξεων που πρόκειται να ληφθούν κατ' εφαρμογή του άρθρου 1 ανωτέρω, το δικαίωμα εγκαταστάσεως στα υπερπόντια γαλλικά διαμερίσματα εκτείνεται προοδευτικά στις εταιρίες και στους υπηκόους των άλλων Κρατών Μελών εκτός της Γαλλίας, κατά τέτοιο τρόπο, ώστε κάθε διάκριση να εξαφανισθεί το αργότερο τρία έτη μετά την εφαρμογή της παρούσας αποφάσεως.
Το Συμβούλιο θεσπίζει με ειδική πλειοψηφία και κατόπιν προτάσεως της Επιτροπής τις αναγκαίες οδηγίες για την εφαρμογή της προοδευτικής αυτής επεκτάσεως.
Εν τούτοις, οι υπήκοοι και οι εταιρίες Κράτους Μέλους, προκειμένου για ορισμένη δραστηριότητα σε υπερπόντιο γαλλικό διαμέρισμα, δύνανται να απολαύουν των διατάξεων του πρώτου εδαφίου μόνον κατά το μέτρο που το κράτος στο οποίο υπάγονται παρέχει για την ίδια αυτή δραστηριότητα πλεονεκτήματα της αυτής φύσεως στους Γάλλους υπηκόους και στις γαλλικές εταιρίες.
Άρθρο 3
Οι διατάξεις του άρθρου 106 της συνθήκης εφαρμόζονται στα υπερπόντια γαλλικά διαμερίσματα, εφόσον δεν τις αφορά η απόφαση του Συμβουλίου της 11ης Μαΐου 1960 περί εφαρμογής στην Αλγερία και στα υπερπόντια γαλλικά διμερίσματα των διατάξεων της συνθήκης περί της κινήσεως κεφαλαίων.
Άρθρο 4
Η παρούσα απόφαση τίθεται σε εφαρμογή από τα Κράτη Μέλη την ίδια ημερομηνία με την απόφαση του Συμβουλίου περί συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα.
Η ημερομηνία αυτή δημοσιεύεται στην Επίσημη Εφημερίδα των Ευρωπαϊκών Κοινοτήτων.
Έγινε στις Βρυξέλλες, στις 25 Φεβρουαρίου 1964.

Labels: 18
9
4
11